
1. Situaţia din Orientul Mijlociu 

 

Preşedintele american George W. Bush a lansat, la 4 aprilie a.c., un avertisment sever la adresa mai multor state, în special a Iranului şi a Siriei, cerându-le să nu se amestece în conflictul israeliano-palestinian.

“Către toţi cei care încearcă să folosească actuala criză ca ocazie pentru a aţâţa spiritele: nu vă amestecaţi”, a afirmat preşedintele american cu prilejul unei declaraţii solemne privind Orientul Mijlociu, pronunţată la Casa Albă. “Livrările de arme din partea Iranului şi sprijinul acordat de acest stat pentru terorism alimentează conflictul din Orientul Mijlociu şi acest lucru trebuie să înceteze”, a afirmat el. Cât despre Siria, George W. Bush a amintit că această ţară "a denunţat reţeaua al-Qaida". “Aşteptăm să facă acelaşi lucru şi în legătură cu Hamas şi Hezbollah”, a declarat preşedintele american. “Este momentul ca Iranul să încerce să răspundă aspiraţiilor spre libertate ale poporului său şi ca Siria să decidă de ce parte se plasează în războiul împotriva terorismului”, a apreciat preşedintele american, care a criticat, de asemenea, acţiunile Irakului.

George W. Bush l-a acuzat pe preşedintele Autorităţii Palestiniene, Yasser Arafat, că a "trădat speranţele" poporului său, considerând că el este responsabil, în mare parte, de situaţia actuală. Preşedintele american i-a cerut acestuia să ia măsuri clare împotriva terorismului şi să încurajeze reinstalarea calmului. “Toţi cei din Orientul Mijlociu trebuie să aleagă şi să acţioneze decisiv, prin cuvinte şi fapte, împotriva atentatelor teroriste”, a subliniat liderul american, care i-a reproşat lui Y. Arafat că nu i-a "înfruntat pe terorişti" în mod sistematic. “El a contribuit în bună măsură la situaţia în care se află în prezent. A ratat ocaziile şi prin aceasta, a trădat speranţele poporului pe care se presupune că-l conduce”, a subliniat preşedintele SUA.

La scurt timp după pronunţarea acestei declaraţii, responsabilul palestinian Saeb Erakat a respins afirmaţiile preşedintelui american, amintind că Y. Arafat este "preşedintele ales" al palestinienilor. “Nu putem aproba ceea ce a spus preşedintele SUA referitor la preşedintele Y. Arafat, deoarece acesta este preşedintele ales de toţi palestinienii”, a afirmat S. Erakat. Preşedintele palestinian este “dispus să îl primească rapid pe Colin Powell, şi să accepte raportul Mitchell şi planul Tenet”, a mai adăugat Saeb Erakat. 

*

Preşedintele George W. Bush a avertizat Israelul, în cursul summit-ului americano-britanic ce a avut loc în SUA în perioada 5-6 aprilie a.c., să-şi retragă "imediat" trupele din oraşele palestiniene, cerere susţinută şi de premierul Tony Blair.

“Am căzut de acord să avertizăm Israelul că trebuie să înceteze incursiunile în teritoriile aflate sub control palestinian şi să acţioneze pentru retragerea imediată din oraşele recent ocupate”, a declarat G. Bush. “Aştept ca Israelul să se conformeze apelului meu şi aştept ca palestinienii să respingă terorarea”, a adăugat preşedintele american, reînnoindu-şi criticile la adresa liderului palestinian, Yasser Arafat. El i-a transmis acestuia din urmă că trebuie “să ordone un acord imediat şi efectiv de încetare a focului, să pună capăt reţelelor teroriste şi să denunţe în mod public terorismul în limba arabă”.

“I-a transmis primului ministru Ariel Sharon, că, în prezent, Israelul trebuie să înregistreze progrese şi că este necesar să dezamorseze situaţia astfel încât diplomaţia să poată funcţiona”, a subliniat un înalt responsabil american, referindu-se la declaraţia lui George W. Bush. Ariel Sharon i-a dat asigurări preşedintelui Statelor Unite că Israelul va încerca să înceteze cât mai rapid operaţiunile sale militare, a anunţat la rândul său biroul premierului israelian. “Israelul va face tot ce este posibil pentru a pune cât mai rapid capăt operaţiunilor”, a menţionat biroul primului ministru de la Ierusalim.

Până în momentul de faţă, A. Sharon nu numai că a ignorat total acest apel, dar trupele israeliene şi-au intensificat ofensiva, îndeosebi în tabără de refugiaţi de la Jenin, din nordul Cisiordaniei, în care, la 6 aprilie a.c., au fost ucişi cel puţin 30 de palestinieni.

La 9 aprilie a.c., 13 soldaţi israelieni au murit în urma confruntărilor din tabăra de refugiaţi palestinieni de la Jenin. Majoritatea victimelor au murit după prăbuşirea unei clădiri, ca urmare a detonării unor încărcături explozive plasate de combatanţii palestinieni care s-au refugiat în această tabără.

De asemenea, tancurile israeliene au deschis focul la Ramallah asupra cartierului general al lui Yasser Arafat, în timp ce A. Sharon i-a refuzat liderului palestinian posibilitatea unei noi întâlniri cu emisarul american Anthony Zinni.

În legătură cu sfidarea israeliană, George W. Bush a subliniat că se aşteaptă ca părţile implicate "să se conformeze apelului lansat de prietenii lor".

Preşedintele american doreşte ca liderii arabi moderaţi să se implice mai mult în rezolvarea conflictului, exercitând presiuni asupra lui Y. Arafat, pe care şeful Administraţiei americane l-a acuzat că "şi-a trădat" propriul popor.

Pe lângă subiectul fierbinte reprezentat de conflictul din Orientul Mijlociu, George W. Bush şi Tony Blair au abordat şi problema irakiană. Deşi au aceleaşi păreri în legătură cu pericolul reprezentat de Saddam Hussein, ei au recunoscut că rezolvarea dosarului irakian trebuie să mai facă obiectul unor discuţii.

“I-am explicat premierului britanic că politica guvernului american este de a-l înlătura pe Saddam Hussein şi avem în vedere toate opţiunile”, a declarat preşedintele SUA. “Considerăm că avem la dispoziţie toate opţiunile referitoare la Irak, deoarece ameninţarea armelor de distrugere în masă este reală”, a subliniat Tony Blair, care adeseori a susţinut violenta retorică americană în privinţa Irakului, ţară considerată ca următoarea ţintă a campaniei Statelor Unite împotriva terorismului.

Dar premierul britanic a lăsat să se înţeleagă că, în legătură cu metodele de a grăbi înlăturarea lui Saddam Hussein, nu se află în concordanţă cu preşedintele american. “Dezbaterile rămân deschise în ce priveşte metodele de rezolvare a situaţiei”, a spus Tony Blair. 

*

Premierul Ariel Sharon i-a dat asigurări preşedintelui George W. Bush că Israelul va încerca să pună capăt rapid operaţiunilor militare lansate în urmă cu zece zile în Cisiordania, se arată într-un comunicat al primului ministru israelian, dat publicităţii la 7 aprilie a.c. “Israelul va face tot ce este posibil pentru a pune cât mai rapid capăt operaţiunilor”, se menţionează în document.

Secretarul de stat american, Colin Powell, s-a declarat "mulţumit" de răspunsul Israelului la solicitările preşedintelui George W. Bush.

“Sunt mulţumit să aflu că premierul Ariel Sharon va înceta ofensiva militară”, a menţionat C. Powell, subliniind că solicitarea americană privind retragerea imediată înseamnă că "retragerea trebuie să se producă acum".

Pe de altă parte, Colin Powell a mai afirmat că, în cursul viitorului turneu în Orientul Mijlociu, va încerca "să discute" cu preşedintele palestinian, Yasser Arafat. “Dacă circumstanţele vor permite în perioada cât mă voi afla acolo, voi încerca să discut cu el”, a declarat C. Powell. “Sunt probleme de securitate, probleme de acces şi de gestionare a timpului. Vom aştepta şi vom vedea cum vor evolua lucrurile în următoarele zile”, a adăugat el, subliniind că, în timpul vizitei în regiune, trebuie să dialogheze cu ambele părţi implicate în conflict.

*

Şeful diplomaţiei israeliene, Shimon Peres, a declarat, într-un interviu, că "nu înţelege" de ce Europa îi susţine pe palestinieni. 

“Mă întreb ce ar face europenii dacă ar fi confruntaţi zilnic cu atentate sinucigaşe şi ar vedea că propriii copii sunt victimele terorismului. Ca să fiu sincer, nu înţeleg absolut deloc opoziţia lor. De ce îi susţin pe palestinieni?”, a întrebat S. Peres. “Europenii luptă pentru un stat palestinian? Le-am propus palestinienilor un teritoriu. Vor un loc la Ierusalim. Şi asta li s-a propus. Atunci de ce atîta terorism? Europenii, aliaţii şi criticii noştri, trebuie să răspundă sincer la această întrebare”, a adăugat ministrul israelian de externe.

Noi manifestaţii împotriva situaţiei din Orientul Mijlociu, în majoritate de susţinere a palestinienilor, au avut loc, din nou, la sfârşitul săptămânii precedente, în Europa şi în lume. La sfârşitul lunii martie, mai multe manifestaţii ostile faţă de intervenţia ordonată de premierul Ariel Sharon în Ramallah au fost organizate în special în Franţa, Germania şi Grecia.

*

Franţa a propus, la 4 aprilie a.c., Consiliului de Securitate al ONU, “să ia în considerare la modul cel mai serios ideea desfăşurării unei forţe internaţionale între israelieni şi palestinieni”.

Amintind despre o propunere, prezentată cu mult timp în urmă, de a trimite observatori internaţionali în Orientul Mijlociu, Jean-David Levitte, ambasadorul Franţei la Naţiunile Unite, a declarat: “Poate că ar trebui chiar să mergem mai departe şi să luăm serios în considerare ideea desfăşurării unei forţe de interpunere pentru care să vegheze punerea în aplicare a rezoluţiilor Consiliului de Securitate”.

“Începând de acum, problema merită să fie discutată”, a adăugat J. Levitte, în cadrul dezbaterii publice a Consiliului de Securitate privind situaţia din Orientul Mijlociu. “Situaţia actuală face să planeze un risc asupra întregii regiuni”, a mai spus el. “Prezenţa acestor supraveghetori ar fi în interesul populaţiei israeliene şi al celei palestiniene deopotrivă. Această propunere, care se bucură de o susţinere tot mai mare, ar putea constitui o completare a propunerilor emisarului american în regiune, generalul Anthony Zinni, şi ar putea ajuta la punerea în practică a planurilor Tenet şi Mitchell. Ea ar înlesni reluarea negocierilor politice, contribuind la revenirea la calm”, a mai spus ambasadorul francez.

 

2. Alegerile legislative din Ungaria 

 

La 7 aprilie a.c., în Ungaria a avut loc primul tur al alegerilor parlamentare, alegătorii fiind chemaţi la urne pentru a patra oară de la căderea regimului comunist.

Alegerile din Ungaria au la bază un sistem complicat care combină votul direct cu cel indirect, în două tururi de scrutin. Astfel, 176 de locuri din Parlamentul unicameral se ocupă de candidaţii individuali ai partidelor care participă la alegeri în circumscripţii, 152 de locuri revin reprezentanţilor partidelor care candidează pe liste, în circumscripţii corespunzătoare unităţilor administrativ-teritoriale ale Ungariei, iar 58 de locuri se ocupă de politicienii care candidează la nivel naţional.

Alegătorul votează de două ori: o dată pentru un candidat din circumscripţie, care merge individual în alegeri (în acest caz se optează, deci, pentru o persoană, nu pentru partid), şi o dată pentru lista partidelor, la nivel regional. În circumscripţiile în care alegătorul votează pentru candidat, un politician trebuie să obţină cel puţin 750 de voturi pentru a putea fi ales. Un partid politic poate avea o listă regională dacă are candidaţi într-un sfert din circumscripţiile în care se aleg candidaţi individuali. Pentru a avea o listă naţională, un partid are nevoie de cel puţin şapte liste regionale.

Pentru a ajunge în Parlament, un partid are nevoie de cel puţin 5 procente obţinute la nivel naţional. Sistemul electoral ungar combină, aşadar, votul pentru candidaţi cu rezultatele voturilor obţinute de partide. Acest fapt poate duce la rezultate surprinzătoare, ceea ce înseamnă că o mică modificare a numărului voturilor pronunţate pentru partide sau persoane poate duce la o schimbare majoră în repartiţia voturilor din Parlament. 

Analiştii apreciază că, din punctul de vedere al "rotaţiei" partidelor, Ungaria este, poate, cel mai bun exemplu al alternanţei la guvernare în fostele state socialiste. Primele alegeri libere din 1990 au fost câştigate de Forumul Democratic Ungar, care l-a desemnat prim-ministru pe Josef Antall; decedat în 1993, a fost urmat în funcţie de ministrul de interne, Peter Boros.

Analizele observatorilor arată că pentru ţările vecine, guvernarea de dreapta J. Antall - P. Boros este sinonimă cu o perioada nefastă pentru relaţiile Ungariei cu fiecare din aceste ţări în parte. Josef Antall este autorul declaraţiei “mă simt prim-ministrul a 15 milioane de unguri”, iar tezele revizioniste, promovate de membrii partidului său care făceau parte din guvern, sau de aliaţii naţionalişti care susţineau guvernul au devenit un fapt prezent adesea în politica ungară.

Din perspectiva prestaţiei externe, analiştii politici apreciază că perioada J. Antall - P. Boros este sinonimă cu un start foarte reuşit care a marcat intrarea în forţă a Ungariei pe scena politică internaţională. Ungaria beneficia, la începutul anului 1990 de contextul fast al deciziei din vara anului 1989, când ministrul de externe Gyula Horn a deschis graniţa cu Austria pentru a permite cetăţenilor din RDG să tranziteze Ungaria pentru a ajunge în RFG. Acestor premise favorabile, li s-a adăugat o reformă care a pus accentul pe încurajarea micilor producători şi pe măsuri de protecţie socială, ca acordarea unor reduceri la plata întreţinerii pentru familiile cu mai mulţi membri decât camerele apartamentelor în care locuiau.

Alegerile din 1994 au fost câştigate de Partidul Socialist Ungar, care avea în program "normalizarea relaţiilor cu vecinii". Tratatul cu România a fost semnat în timpul acestei guvernări, iar cabinetul condus de Gyula Horn a continuat eforturile de consolidare a imaginii Ungariei în străinătate. Victoriile acestui guvern au fost aderarea Ungariei la NATO (anunţul formal făcut în iunie 1997, apoi invitarea oficială la summit-ul de la Madrid), începerea negocierilor cu Uniunea Europeană, la care se adaugă măsuri ferme în planul reformei economice.

Cu toate acestea, socialiştii au pierdut alegerile din 1998, care au adus la putere coaliţia liber-democraţilor şi a Forumului Democratic, dar figurile-cheie nu mai erau politicienii din guvernul J. Antall - P. Boros. Cea mai cunoscută personalitate din noua gardă era Viktor Orban, cel mai tînăr politician din primul parlament post-comunist. Subiectul care a dominat a doua parte a mandatului cabinetului condus de V. Orban a fost, fără îndoială, Legea Statutului Maghiarilor, o variantă de compromis a unui proiect mai vechi al dreptei ungare, prin care se urmărea acordarea unor facilităţi pentru etnicii maghiari din ţările vecine. 

Legea Statutului, adoptată în iunie 2001, a fost foarte criticată de ţările vecine Ungariei, pentru caracterul său extrateritorial, care contravenea normelor europene. Ungaria a făcut ulterior precizări că legea vizează etnicii maghiari din toate statele vecine, cu excepţia Austriei, ţară care face parte din UE. Deşi a contestat-o, opoziţia socialistă a votat pentru adoptarea acestei legi. Confruntat cu reacţia guvernelor din statele vecine, în special a celor din România şi Slovacia, cabinetul condus de Viktor Orban s-a văzut nevoit să negocieze acorduri bilaterale cu România şi Slovacia, care să reglementeze aplicarea legii statutului. Acordul cu România a fost semnat la sfârşitul anului 2001, iar cel cu Slovacia este în curs de negociere. 

După 12 ani, analiştii apreciază că în Ungaria funcţionează o democraţie parlamentară în care rolul major în puterea executivă revine primului-ministru. 

*

Opt partide naţionale s-au prezentat în primul tur al alegerilor legislative din Ungaria:

- Federaţia Tinerilor Democraţi - Partidul Civic Ungar (FIDESZ-MPP) a premierului Viktor Orban dispune de 148 de mandate în Parlamentul actual. Creat în 1988 de un grup de studenţi anticomunişti, FIDESZ s-a transformat în partid conservator, atrăgând susţinerea clasei mijlocii. În 1998 a ajuns la putere, în fruntea unei coaliţii. Federaţia este acuzată că a alunecat spre dreapta spectrului politic, prin exploatarea temelor naţionaliste. Sub guvernarea acestei coaliţii, Ungaria a înregistrat o rată de creştere economică dublă faţă de cea a Uniunii Europene. Sondajele o plasează pe prima poziţie, cu peste 40% din intenţiile de vot ale electorilor.

- Partidul Socialist (MSZP), principala formaţiune de opoziţie, beneficiază de 134 de mandate în actualul Parlament. Provenit din partidul unic, la putere până la prăbuşirea comunismului, Partidul socialist a guvernat în perioada 1994-1998. Printre măsurile adoptate de această guvernare se numără liberalizarea economiei şi atragerea a 40% din totalul investiţiilor în Europa centrală. De asemenea, a obţinut invitaţia de a se alătura Alianţei Nord-Atlantice şi a deschis negocierile pentru aderarea la Uniunea Europeană. În campania electorală a promis că va reduce discrepanţele dintre bogaţi şi săraci, apărute sub administraţia FIDESZ. Sondajele îl plasează imediat după FIDESZ în intenţiile de vot.

- Alianţa Democraţilor Liberi (SZDSZ, liberal de stânga) dispune de 24 de mandate în Parlamentul actual şi speră că va depăşi pragul electoral de 5%. Este aliatul natural al socialiştilor şi ar putea să le asigure majoritatea guvernamentală.

- Partidul Dreptate şi Viaţă (MIEP) condus de Istvan Csurka a obţinut 12 mandate în 1998, fiind primul partid parlamentar de extremă dreaptă de la încheierea celui de-al doilea război mondial. Naţionalist şi antisemit, este împotriva Uniunii Europene şi împotriva NATO. A susţinut echipa FIDESZ fără să participe guvernare. Sondajele apreciază că va câştiga 3-4% dintre voturi.

- Partidul Micilor Proprietari Independenţi (FKGP) al populistului Joszef Torgyan a făcut parte din coaliţia la putere până în 2001, când a ieşit din aceasta în urma unei serii de scandaluri. Sondajele îi acordă 2-3% din intenţiile de vot.

- Partidul Centrum al fostului ministru de Finanţe, Mihaly Kupa (1990-1993) a fost constituit în noiembrie 2001 de democraţi-creştini şi de ecologişti. Partid moderat şi proeuropean, este creditat cu 3-5% din intenţiile de vot.

- Partidul muncitoresc Munkaspart al lui Gyula Thuermer prezintă un program comunist, împotriva NATO şi UE. Potrivit sondajelor, va obţine sub 2% din voturi.

- Noul Partid de Stînga (Uj Baloldal), creat în septembrie 2001, apără valorile democratice, dar are un discurs favorabil coaliţiei FIDESZ. Se plasează sub pragul electoral, cu mai puţin de 2% din intenţiile de vot.

*

Conform Comisiei electorale, opoziţia socialistă a devansat gruparea premierului conservator, Viktor Orban, la finalul primului tur de scrutin al alegerilor legislative din Ungaria. Lista socialistă a obţinut 42,04% din voturi, faţă de 41,94% primite de conservatori, au precizat membri din cadrul Comisiei.

“Felicit înţelepciunea alegătorilor”, a declarat candidatul socialist pentru postul de prim-ministru, Peter Medgyessy, în faţa alegătorilor săi. El a adăugat, totuşi, că nu va proclama victoria înaintea celui de al doilea tur de scrutin.

Alianţa Democraţilor Liberi, partener al socialiştilor, a depăşit bariera de 5% din voturile necesare în vederea formării unui grup palamentar iar extrema-dreaptă, Partidul Vieţii şi Dreptăţii din Ungaria (MIEP), nu a obţinut decât 4,01% din voturi. 

“Diferenţa dintre partidele care se află pe primul şi al doilea loc, în primul tur, trebuie să fie de cel puţin 5% pentru a putea prezice o tendinţă. În condiţiile în care există o diferenţă de 3%, cursa rămâne deschisă”, a comentat politologul Attila Agh. “Dacă cifrele rămân la aceste valori, este un lucru bun pentru socialişti”, a declarat un diplomat european care a urmărit numărătoarea voturilor. “Contraperformanţa extremei-drepte este o ştire îmbucurătoare pentru liderii europeni, care se temeau că această formaţiune politică va juca, după aceste alegeri, rolul de bufon al regelui”, a precizat diplomatul.

Opoziţia socialistă a început, deja, negocierile în vederea formării unei coaliţii de guvernământ. “Am început discuţiile pentru formarea unei coaliţii”, a anunţat candidatul socialist pentru funcţia de premier, Peter Medgyessy, care a cerut şi o mobilizare cât mai mare pentru a confirma, la cel de-al doilea tur de scrutin, înfrângerea premierului în exerciţiu, conservatorul Viktor Orban. Succesul socialiştilor şi al Alianţei Democraţilor Liberi (SZDSZ) trebuie să fie confirmat la 21 aprilie, pentru ca aceştia să formeze guvernul care va conduce Ungaria în momentul aderării la Uniunea Europeană, în 2004.

P. Medgyessy i-a cerut lui V. Orban, în cadrul unei conferinţe de presă, să “nu îşi ia angajamente financiare importante şi să nu semneze contracte pe termen lung”, avertizând administraţia în exerciţiu în legătură cu posibilitatea dispariţiei unor documente. Peter Medgyessy, a subliniat că “iniţiativele bune ale FIDESZ nu vor fi abandonate în următorii ani”. “Dorim să devenim un guvern al tuturor maghiarilor şi ne asumăm responsabilitatea pentru maghiarii din afara ţării”, a continuat el. 

Tot în cadrul unor conferinţe de presă, liderul SZDSZ, Gabor Kuncze, a apreciat că guvernul actual nu mai poate să rezolve "decât problemele curente", iar preşedintele Partidului Socialist Ungar (MSZP), Laszlo Kovacs, a declarat că “alegătorii unguri şi-au exprimat voinţa şi guvernul V. Orban trebuie să plece”. 

Preşedintele FIDESZ - Partidul Civic Ungar, actuala formaţiune guvernamentală, Zoltan Pokorni, a afirmat, după comunicarea rezultatelor primului tur al alegerilor legislative, că se aşteaptă ca alianţa sa să câştige cel de-a doilea tur de scrutin. “FIDESZ - Partidul Civic Ungar trebuie să-şi contureze şi mai eficient şi mai profund programul electoral”, a subliniat cu aceeaşi ocazie premierul Viktor Orban, adăugând că nu consideră necesar ca formaţiunea sa să negocieze cu un alt partid o retragere reciprocă de candidaţi pentru cel de-al doilea tur şi precizând, ca răspuns la o întrebare, că FIDESZ nu va forma o coaliţie cu SZDSZ (Alianţa Democraţilor Liberi), aflată în opoziţie. 

“Am pierdut această cursă”, a spus Istvan Csurka, preşedintele Partidului Vieţii şi Dreptăţii, care nu a obţinut cele 5 procente necesare intrării în parlament. Întrebat dacă MIEP îşi va retrage candidaţii în al doilea tur în favoarea "partidei naţionale" (partidele cu reprezentare naţională, cu excepţia MSZP), I. Csurka a afirmat că nu este necesar să se discute această opţiune în momentul de faţă.

 

3. Activitatea curentă a Uniunii Europene

Preşedinţia spaniolă în exerciţiu a UE a convocat la 3 aprilie a.c. o reuniune a miniştrilor de externe ai "Celor 15", pentru a analiza "situaţia extrem de gravă şi îngrijorătoare din Orientul Mijlociu". 

Presa spanioală remarcă faptul că ultima dată când a avut loc un consiliu pentru afaceri generale în regim de urgenţă a fost după atentatele teroriste din 11 septembrie 2001. Potrivit cotidianului spaniol "ABC", este "dureros" faptul că preşedinţia UE a întârziat până acum pentru a convoca acest Consiliu de urgenţă în cazul conflictului israelinao-palestririan. "S-ar putea să fie a măsură inutilă, dar gestionarea unei crize este posibilă numai când se încearcă acest lucru", comentează ziarul menţionat.

Premierul spaniol Jose Maria Aznar, preşedintele Consiliului European, i-a cerut primului ministru israelian, Ariel Sharon, să faciliteze contactele preşedintelui Autorităţii Naţionale Palestiniene, Yasser Arafat, cu alţi lideri palestinieni şi cu reprezentanţii comunităţii internaţionale.

Preşedintele Comisiei Europene, Romano Prodi, a apreciat că singura modalitate de rezolvare a crizei din Orientul Mijlociu este organizarea unei ofensive diplomatice concertate, care să reunească la aceeaşi masă cele două părţi implicate, precum şi SUA, Uniunea Europeană, Rusia şi Organizaţia Naţiunilor Unite. Romano Prodi a criticat faptul că UE nu a fost implicată în ultimele eforturi de mediere din Orientul Mijlociu, în special cele conduse de emisarul SUA în regiune, Anthony Zinni. “Europa trebuie să participe alături de ceilalţi la luarea deciziilor”, a afirmat şeful executivului european.

La 2 aprilie a.c., Comisia Europeană a aprobat acordarea unui ajutor bugetar direct de 50 de milioane de euro pentru Autoritatea Naţională Palestiniană, destinat mai ales plăţii salariilor funcţionarilor.

Executivul comunitar apreciază că o eventuală creştere a preţului petrolului "nu va ajuta situaţia din Orientul Mijlociu". Ţările Organizaţiei Conferinţei Islamice (OCI) au analizat posibilitatea utilizării rezervelor lor de petrol pentru a determina Occidentul să frâneze ofensiva israeliană.

Franţa şi-a exprimat regretul faţă de reticenţele partenerilor săi europeni referitoare la criza din Orientul Mijlociu. “Mulţi europeni, începând cu preşedinţia spaniolă a UE, consideră că nu trebuie să se facă nimic din ceea ce s-ar opune politicii promovate de SUA”, a declarat, la 2 aprilie a.c., ministrul francez al afacerilor externe, Hubert Vedrine.

Analiştii apreciază că această situaţie nu ar urma să se amelioreze în cel de-al doilea semestru al acestui an, când Danemarca va prelua, de la Spania, preşedinţia UE. Premierul danez, Anders Fogh Rasmussen, i-a cerut la 2 aprilie a.c. lui Yasser Arafat să depună mai multe eforturi "pentru a face să înceteze acţiunile teroriste în Israel", apreciind că actualele operaţiuni israeliene sunt "de înţeles şi explicabile".

O poziţie europeană comună pare a fi greu de conturat. “Germanii părăsesc sala la simpla menţionare a acestui subiect”, afirmă o sursă diplomatică.

“Vom acţiona în calitate de francezi pentru ca vocea Europei să fie mai puternică, mai utilă”, afirma Hubert Vedrine. Dar conform părerii unui diplomat european, “Franţa va trebui mai întâi să iasă din "izolare", numai Grecia, Belgia, Suedia şi Austria fiind favorabile acestui "curaj" recomandat de ea”.

Preşedintele Comisiei Europene, Romano Prodi, a condamnat cu tărie atentatele comise împotriva diverselor locuri de cult sau cimitire evreieşti de pe continent, reamintind că Europa este "patria tuturor minorităţilor".

“Nimic nu poate justifica atentatele care vizează locurile de cult sau de reculegere cum sunt sinagogile sau cimitirele evreieşti, nici o umilinţă nu ar putea oferi un alibi moral acţiunilor îndreptate împotriva civililor nevinovaţi şi dezarmaţi. Nici un fel de frustrare nu poate motiva o revenire a antisemitismului”, a precizat Romano Prodi. “Europa, ca patrie a minorităţilor, nu trebuie să tolereze sub nici o formă tentativele de discriminare rasială, religioasă, filosofică sau politică”, a adăugat preşedintele executivului comunitar.

«Preşedintele Autorităţii Naţionale Palestiniene, Yasser Arafat este "interlocutorul nostru în cadrul oricăror negocieri", având împreună cu ANP un rol "esenţial" în realizarea unor progrese în direcţia soluţionării crizei din Orientul Mijlociu», a afirmat un purtător de cuvânt al Comisiei Europene, referindu-se la o recentă declaraţie a premierului israelian, Ariel Sharon.

“Yasser Arafat este liber să parăsească Ramallah şi teritoriile palestiniene, cu condiţia să plece singur şi să nu se mai întoarcă”, declarase premierul israelian în cadrul unei vizite făcute la o bază militară din zonă. “Liderii comunităţii internaţionale care sunt îngrijoraţi pentru soarta lui Yasser Arafat pot trimite în orice clipă un elicopter pentru a-l scoate pe acesta din Ramallah”, a adăugat şeful guvernului israelian.

În acest sens, la finalul reuniunii de la Luxemburg, Uniunea Europeană a stabilit să trimită o delegaţie în Orientul Mijlociu pentru "a insista în privinţa aplicării tuturor aspectelor rezoluţiei 1402 a Consiliului de Securitate al Naţiunilor Unite", a anunţat ministrul spaniol al afacerilor externe, Josep Pique.

“Vom merge la faţa locului şi vom sta de vorbă cu cât mai mulţi oameni”, a declarat J. Pique, la finalul reuniunii speciale. “Vom spune că cel mai important lucru este aplicarea imediată şi în totalitate a rezoluţiei 1402”, a afirmat el, referindu-se la "situaţia extrem de gravă" din regiune şi la "o urgentare a adoptării unor decizii".

“Cei 15 îşi vor concentra eforturile asupra aplicării rezoluţiei prin promovarea unor acţiuni concrete”, a precizat ministrul spaniol. “Cel mai important lucru este oprirea spiralei violenţei şi aplicarea rezoluţiei cât mai repede posibil”, a insistat oficialul spaniol.

În acest stadiu, UE nu consideră că “este necesară lansarea unor noi iniţiative politice”, a adăugat J. Pique, care a reamintit că există numeroase propuneri în materie de securitate şi în domeniul politic, inclusiv planurile Tenet şi Mitchell şi declaraţia aprobată de Liga Arabă la Beirut.

Europenii doresc să se întâlnească atât cu premierul israelian, Ariel Sharon, cât şi cu preşedintele palestinian, Yasser Arafat. În funcţie de răspunsurile autorităţilor israeliene, situaţia va face obiectul unei evaluări.

"Cei 15" şi-au exprimat "preocuparea în faţa situaţiei umanitare din teritoriile palestiniene". “Lupta legitimă împotriva terorismului nu poate fi confundată cu distrugerea structurilor puterii palestiniene, bazele unui viitor stat palestinian”, a afirmat Josep Pique.

 

4. Situaţia din Republica Moldova reflectată în preocupările unor organizaţii internaţionale

 

Preşedintele în exerciţiu al OSCE, ministrul portughez de externe Jaime Gama, a cerut guvernului şi opoziţiei din Republica Moldova să înceapă dialogul. Jaime Gama s-a arătat îngrijorat de situaţia din Republica Moldova, tensionată ca urmare a manifestaţiilor anticomuniste de la Chişinău. El a chemat autorităţile şi opoziţia să renunţe la violenţă, sub orice formă, şi să obţină aplanarea conflictului pe cale paşnică. OSCE "este satisfăcută de gradul de toleranţă" de care au dat dovadă pînă acum autorităţile moldovene, a mai precizat ministrul de externe portughez.

Un raport al Misiunii OSCE de la Chişinău privind situaţia din Republica Moldova a fost prezentat recent, în Consiliul permanent al OSCE.

Raportorii Consiliului Europei pentru Republica Moldova, Josette Durrieu (Franţa) şi Lauri Vahtre (Letonia), au sosit la 8 aprilie a.c., într-o vizită de documentare la Chişinău.

Potrivit unui comunicat al CE, parlamentarii Consiliului Europei se vor întâlni cu preşedintele Vladimir Voronin, preşedintele Parlamentului, Eugenia Ostapciuc, ministrul justiţiei, Ion Morei, ministrul afacerilor interne, Gheorghe Papuc, Procurorul General, Vasile Rusu, liderii grupurilor parlamentare, reprezentanţii mass-media şi cu autorităţile găgăuze.

J. Durrieu şi L. Vahtre urmează să discute în cadrul acestor întrevederi despre actuala situaţie politică din Republica Moldova, ridicarea imunităţii parlamentare a liderilor Partidului Popular Creştin Democrat, Iurie Roşca şi Ştefan Secăreanu şi dispariţia deputatului creştin-democrat, Vlad Cubreacov, membru al APCE.

La sesiunea APCE din 24 aprilie J. Durrieu şi L. Vahtre vor prezenta un raport cu privire la funcţionarea instituţiilor democratice în Republica Moldova, după care se va adopta o rezoluţie ce va conţine recomandările de rigoare pentru autorităţile moldovene. În cadrul şedinţei comisiei de monitorizare a APCE, care a avut loc la Paris, raportorii CE au criticat situaţia din Republica Moldova şi au afirmat că instituţiile democratice din această ţară funcţionează anormal.

 

5. Studiul "Iniţiativei de dezvoltare a legii în sud-estul Europei" (SELDI) privind corupţia în Balcani 

 

"Populaţia din regiunea Balcanilor apreciază că nu s-au înregistrat rezultate concrete în lupta împotriva corupţiei", se precizează într-un studiu efectuat în şapte state din Balcani şi prezentat, la 4 aprilie a.c., la Sofia.

Acest studiu a fost realizat în Albania, Bosnia-Herţegovina, Bulgaria, Macedonia, România, Croaţia şi Serbia-Muntenegru (Iugoslavia), de către Iniţiativa de dezvoltare a legii în sud-estul Europei (SELDI), formată din organizaţii nonguvernamentale, instituţii publice şi experţi.

"Rolul corupţiei ca instrument eficient de rezolvare a problemelor cotidiene este încă important în Balcani", apreciază studiul. În total, 68% dintre albanezi, 60% dintre români, 48% dintre bosniaci, 41% dintre croaţi, 37% dintre sîrbi, 36% dintre muntenegreni, 35% dintre bulgari şi 31% dintre macedoneni consideră că acest fenomen reprezintă principala problemă a ţărilor lor.

Pentru România şi Albania, corupţia este problema cea mai mare, devansând alte chestiuni, cum ar fi şomajul şi sărăcia, consideră raportul citat.

Potrivit acestuia, vameşii, angajaţii fiscului, judecătorii, poliţiştii, medicii, funcţionarii administraţiei locale sunt profesiile cele mai corupte. Astfel, în 2001, 30% dintre bosniaci, 17% dintre croaţi, 40% dintre muntenegreni şi 20% dintre bulgari au recunoscut că poliţiştii le-au cerut mită, aceasta fiind una dintre profesiile cele mai corupte din aceste ţări. De asemenea, 52% dintre albanezi, 23% dintre bosniaci, 18% dintre bulgari, 24% dintre macedoneni, 34% dintre români, 12% dintre croaţi, 39% dintre sârbi şi 19% dintre muntenegreni au precizat că medicii au pretins mită.

În Albania, Bosnia-Herţegovina, România şi Muntenegru, potrivit raportului, corupţia se explică prin "salariile mici ale funcţionarilor publici", în timp ce în Bulgaria, Macedonia şi Serbia "dorinţa de îmbogăţire rapidă a celor de la putere" este considerată a fi primul factor determinant al corupţiei.

Referitor la viitorul acestui fenomen în Balcani, studiul a înregistrat "un pesimism al populaţiei şi îndoieli privind capacitatea statelor analizate de a rezolva problema corupţiei". 

 

6. Studiul Institutului pentru Studii Economice Internaţionale din Viena privind unele aspecte financiare ale integrării

 

Un studiu publicat, la 29 martie a.c., de Institutul pentru Studii Economice Internaţionale din Viena apreciază că actualele ţări est-europene candidate la aderarea la UE ar putea deveni principalii contribuabili la bugetul comunitar după primirea lor în această organizaţie. Sunt contrazise astfel aprecierile anterioare, care preconizau ca aspirantele la admiterea în UE vor avea de câştigat în plan financiar după intrarea în forul comunitar, fapt care ar fi justificat eforturile depuse, ani la rând, în vederea integrării europene. 

Sandor Richter, un cunoscut expert al Institutului pentru Studii Economice Internaţionale din Viena, a făcut un calcul estimativ al raporturilor financiare dintre Uniunea Europeană şi actualele candidate est-europene care, peste aproximativ doi ani, vor deveni membre ale UE. Rezultatul este surprinzător.

Pornind de la unele dintre cifrele date publicităţii chiar de către executivul european, Sandor Richter estimează că grupul viitoarelor noi state membre ale UE ar putea ajunge ca, numai pentru 2004 (primul an al apartenenţei lor la UE), să contribuie la bugetul comunitar cu o sumă cu circa 400 milioane de euro (350 milioane de dolari) mai mare decât cea a fondurilor primite de la UE. Este un calcul optimist, a afirmat cercetătorul austriac.

O asemenea situaţie ar putea da o lovitură în plan politic guvernelor din ţările candidate, care au încercat să-şi convingă electoratul că drumul către UE merită toate sacrificiile, fiind invocate drept argument în acest context avantajele de care aceste ţări ar urma să dispună sub forma unor ajutoare financiare şi subvenţii.

Comisia Europeană neagă ferm că în vistieria comunitară vor intra sume importante de la noile state membre, în care standardul mediu de viaţă este net inferior celui din actualele state membre. Potrivit executivului european, orice contribuţie importantă la bugetul UE ar urma să fie compensată prin subvenţii. Ca urmare, estimările expertului austriac par a fi pur teoretice.

Explicând rezultatele studiului său, specialistul austriac descrie situaţia astfel: "Potenţialii noi membri ai Uniunii primesc în prezent ajutoare prin programele de preaderare şi vor continua să le primească şi în ultimul an dinaintea aderării lor la UE. Este ca un drum cu sens unic, deoarece aceste ţări primesc fonduri din partea Bruxelles-ului pe care acum nu au obligaţia de a le returna. Situaţia se va schimba însă după aderare. Ajutoarele la care aceste ţări vor avea acces din vistieria comunitară vor fi mult mai mari, în acelaşi limp însă, aceste ţări vor avea şi obligaţia de a contribui la bugetul UE. Iar acest lucru schimbă radical situaţia."

Potrivit explicaţiilor oferite de Sandor Richter, principalul factor de care a ţinut cont în estimările sale este capacitatea viitoarelor noi state membre de a absorbi şi de a utiliza eficient transferurile financiare obişnuite pe care în calitate de state membre le vor primi din partea Uniunii, îndeosebi sub forma ajutoarelor regionale şi a subvenţiilor directe destinate agriculturii. "De exemplu, Polonia a absorbit în 2001 doar 28% din fondurile de preaderare la care ar fi avut dreptul. Polonia şi celelalte state candidate mai au încă multe de făcut pentru a majora cât mai mult posibil această rată de utilizare a ajutoarelor comunitare, mai ales în primul an după ce vor deveni membre UE. Nu va fi atât de uşor pentru că situaţia va fi cu totul nouă pentru viitoarele noi membre. Experienţele lor legate de utilizarea fondurilor de preaderare vor fi utile, dar nu neapărat şi suficiente pentru a putea absorbi absolut toate resursele la care vor avea teoretic acces."

"Capacitatea de absorbţie a fondurilor comunitare este decisivă, aceasta este principala concluzie care se poate desprinde din rezultatele studiului. Viitoarele noi membre ale UE trebuie să facă tot ce le stă în putere pentru a îmbunătăţi această capacitate de absorbţie, deoarece acesta este un factor decisiv, având posibilitatea de a influenţa evident poziţia finală a fiecărei ţări în parte după extindere", a precizat specialistul austriac.

Totuşi, din acest punct de vedere, nu toate statele candidate la aderare au aceeaşi situaţie cu Polonia. Pornind de la ceea ce el a numit o ipoteză "optimistă", Sandor Richter consideră ca nivelul mediu de absorbţie pentru cele zece state candidate care se preconizează că vor intra în Uniune în 2004 ar putea ajunge la circa 75%. 

"Pentru a se evita ca noii membrii să devină principalii contribuabili la bugetul comunitar, noi (membrii Comisiei) propunem ca aceste ţări să primească plăţi compensatorii, al căror nivel rămâne să fie negociat", a precizat comisarul european G. Verheugen. Acesta a afirmat în nenumărate rânduri că nici nu se pune problema ca aceste ţări să devină principalii plătitori la bugetul UE din primul an al aderării lor la Uniune. "Nici nu intră în discuţie acest fapt", a subliniat, la rândul său, Jean-Christoph Filori, purtătorul de cuvânt al comisarului european pentru extindere, Guenter Verheugen.

Totuşi, oficialul european admite existenţa unor "desincronizări în coordonarea fondurilor comunitare obişnuite care ar putea întârzia accesul unor ţări la sumele care li se cuvin". "Dar asemenea probleme pot să apară doar pe parcursul primului an după extindere şi, în orice caz, vor fi compensate de alte transferuri bugetare", a mai afirmat acesta.

